Formatio: EENVOUD: OM TE LAAT GAAN
EENVOUD: OM TE LAAT GAAN
Om 'n lewe van eenvoud te leef, impliseer dat 'n mens dinge moet laat gaan. Dit is nie net ons vashou aan ons besittings, wat moet laat gaan nie, dit is ook ons idée dat wat ons besit óns s'n is, wat ons moet laat vaar.
So stuur iemand vir my die volgende meditasie aan, wat heel gepas is by geloofsdissiplines van "Dankbaarheid; Vas; Eenvoud".
Om te laat gaan ...
Daar word vertel dat, terwyl hy besig was om die Skrif te lees, die woestynvader, Antonie, tot die oortuiging gekom het dat hy alles wat hy besit, moet verkoop en na die woestyn toe moet gaan en God moet soek.
Om na 'die woestyn' toe te gaan, beteken dikwels opoffering. Dit beteken dat jy 'n klomp dinge sal agterlaat, of dit doodgewoon sal laat gaan. Jesus het dit meermale van sy dissipels gevra, of van mense wat Hy geroep het om Hom te volg. Of dit nou nette was, of bote, huise, families, …
Soms het Hy hulle gevra om vir 'n spesifieke tydperk van hulle lewens hierdie opoffering te maak, en soms was dit 'n permanente 'afsien-van' of 'laat-gaan'. By geleentheid het Jesus van sy dissipels gevra dat hulle hul bekommernisse en besorgdhede met betrekking tot kos en klere moet laat gaan (Matteus 6:25-33). By 'n ander geleentheid het Hy hulle gevra om hul verknogdheid aan hulle reputasie en status te laat gaan (Lukas 6:22-23). Die moeilikste van alles was egter toe Jesus van hulle vra om hulleself prys te gee, "hulleself te verloën, hulle kruis op te neem, en Hom te volg" (Markus 8:34).
Die vermoë om dit waarop jy jou lewe tot dusver gebou het, te laat gaan, is 'n vereiste om 'n volgeling van Jesus te wees. In die Christelike tradisie word daarna verwys as 'om rein van hart te wees'. Dit beteken dat jy jouself ondubbelsinnig en algeheel aan God toewy. Jy het niks anders in jou hart as net God nie.
Ons ego word so maklik gevorm deur mense of dinge. Dit word so maklik verknog aan tye of plekke of reputasie, status, beroep, selfs bedieninge, idees, suksesse. Dit word die kettings wat ons bind, en wat ons weerhou daarvan om Jesus te kan volg.